એવામાં ગામના દરવાજેથી હાથમાં હાથ ભીડીને ચારથી પાંચ માણસોને આવતા દીઠા…. અને આ આદિવાસી પરિવારોના જીવમાં જીવ આવ્યો. નજીક આવતાં જ રૈયાભાઈ અને એમના ભાઈઓએ બૂમ પાડી…. ‘તમો મૂંઝાશો નહિ… એકબીજાના હાથમાં હાથ રાખી અમારી સાથે આવી જાવ…’ આવા ભયંકર ચક્રવાતમાં ઘરબહાર નીકળવાની હિંમત ન ચાલે ત્યાં દેવદૂત બની પારકી છઠ્ઠીના જાણતલ આ પરિવારે ચાલીસ માણસોને લઈને રામજી મંદિરમાં હેમખેમ આશરો આપી દીધો… અને એમના ઘરેથી રાત્રે ગરમાગરમ ભાખરી અને ચા બનાવડાવી આ ચાલીસેય માનવીઓને ખવડાવી નિરાંત અનુભવી… ત્યારે મંદિરના દેવ પણ છપ્પનભોગના સ્વાદની તૃપ્તિથી પણ અદકેરા સંતોષ સાથે જાણે મલકી ઉઠ્યાં….